
讞讜诇讬谉 拽讞 注"讘 - 驻讬专讜砖 砖讟讬讬谞讝诇抓

讛讞诇讘 讗诪讗讬 [诪讚讜注] 诪讜转专? 讜讛诇讗 诪讗讞专 砖讘诇注 讛讘砖专 诪谉 讛讞诇讘, 讞诇讘 讝讛 砖讘转讜讻讜 讞诇讘 谞讘诇讛 讛讜讗, 讜诇讻砖讬讞讝讜专 讜讬驻诇讟 讗诇 砖讗专 讛讞诇讘 砖讘讬讜专讛, 讛专讬讛讜 讗讜住专 讗转 讻诇 讛讞诇讘, 诪砖讜诐 诪讬谉 讘诪讬谞讜, 讜砖讬讟转 专讘 讛讬讗 讻讚注转 专' 讬讛讜讚讛 砖讗讬谉 诪讬谉 讘诪讬谞讜 讘讟诇!


 讜讚讜讞讬诐:  诇注讜诇诐 拽住讘专 [住讘讜专 讛讜讗] 专讘 讻讬 讗讻谉 讚讘专 砖讗驻砖专 诇住讜讞讟讜 讗住讜专, 讜讟注诐 讛讚讘专 砖讗讬谉 讛讞诇讘 砖谞讻谞住 讘讘砖专 讞讜讝专 讜讗讜住专 讗转 砖讗专 讛讞诇讘, 讻讬 砖讗谞讬 讛转诐 [砖讜谞讛, 诪讬讜讞讚 讛讜讗 砖诐] 讚讬谉 讘砖专 讘讞诇讘, 砖讗诪专 讘讜 拽专讗 [讛驻住讜拽]: "诇讗 转讘砖诇 讙讚讬 讘讞诇讘 讗诪讜" (砖诪讜转 讻讙, 讬讟) 鈥� 讚讜讜拽讗 讙讚讬 (讜砖讗专 讘砖专 诪谉 讛讘讛诪讛) 砖讛转讘砖诇 注诐 讛讞诇讘 讛讜讗 砖讗住专讛 转讜专讛, 讜诇讗 讞诇讘 砖讛转讘砖诇 注诐 讛讘砖专.


 讜转讜讛讬诐:  讜讛讗诐 住讘专 [住讘讜专] 专讘 讻讬 讚讜讜拽讗 讙讚讬 砖讛转讘砖诇 讘讞诇讘 讛讜讗 砖讗住专讛 转讜专讛 讜诇讗 讞诇讘 砖讛转讘砖诇 讘讘砖专? 讜讛讗 讗讬转诪专 [讜讛专讬 谞讗诪专] 讘讚讬谞讜 砖诇 讞爪讬 讝讬转 讘砖专 讜讞爪讬 讝讬转 讞诇讘 砖讘砖诇谉 讝讛 注诐 讝讛, 砖讗诪专 专讘 砖讻诇 讛讗讜讻诇 砖谞讬 讞爪讗讬 讻讝讬转 讗诇讛 讛专讬讛讜 诇讜拽讛 注诇 讗讻讬诇转讜, 砖讻谉 讬砖 讻讗谉 讻讝讬转 砖诇 讗讬住讜专. 讜讗讜诇诐 讛讜讗 讗讬谞讜 诇讜拽讛 注诇 讘砖讜诇讜 砖诇 讞爪讬 讝讬转 诪讝讛 讜讞爪讬 讝讬转 诪讝讛, 讜诪驻谞讬 砖诇讗 讘讬砖诇 讚讘专 砖讬砖 讘讜 砖讬注讜专. 讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇讜诪专 砖诇砖讬讟转 专讘 讙讚讬 讗住专讛 转讜专讛, 讜诇讗 讞诇讘, 讗祝 注诇 讛讗讻讬诇讛 砖诇 讞爪讬 讝讬转 讛讘砖专 讜讞爪讬 讝讬转 讛讞诇讘 讛诇诇讜 讗诪讗讬 [诪讚讜注] 讛讜讗 诇讜拽讛? 讜讛诇讗 专拽 讞爪讬 砖讬注讜专 砖诇 讗讬住讜专 讛讜讗 讝讛, 砖讗讬谉 讻讗谉 讻讝讬转 讘砖专, 讗诇讗 讞爪讬 讝讬转 讘诇讘讚!


讗诇讗 讻讱 讬砖 诇讜诪专 讘讛住讘专 砖讬讟转 专讘: 诇注讜诇诐 讬砖 诇讜诪专 砖拽住讘专 [住讘讜专 讛讜讗] 专讘 讻讬 诇讗 专拽 讛讘砖专 砖讛转讘砖诇 注诐 讞诇讘 讗住讜专, 讗诇讗 讗祝 讛讞诇讘 砖讛转讘砖诇 注诐 讘砖专 谞诪讬 [讙诐 讻谉] 讗住讜专, 讜讟注诐 讛讚讘专 砖讛转讬专 专讘 讗转 讛讞诇讘 讻砖谞驻诇 讻讝讬转 讘砖专 诇转讜讱 讬讜专讛 砖诇 讞诇讘: 砖讻谉 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 讻讙讜谉 砖谞驻诇 讻讝讬转 讛讘砖专 诇转讜讱 讬讜专讛 专讜转讞转, 砖讘诪拽专讛 砖讻讝讛 诪讘诇注 讘诇注 [诇讘诇讜注 讛专讬 讻讝讬转 讛讘砖专 讗诪谞诐 讘讜诇注 诪谉 讛讞诇讘], 讜谞讗住专 讘讻讱. 讜讗讜诇诐 诪驻诇讟 诇讗 驻诇讟 [诇驻诇讜讟 讗转 讛讞诇讘 砖讘转讜讻讜, 讗讬谞讜 驻讜诇讟], 讜诇讻讱 讗讬谉 讛讞诇讘 谞讗住专.


讜砖讜讗诇讬诐 注诇 讛住讘专 讝讛: 住讜祝 住讜祝 讻讬 谞讬讬讞, 讛讚专 驻诇讬讟 [讻讗砖专 谞讞讛 讛讬讜专讛 诪专转讬讞转讛, 讞讜讝专 讛讘砖专 讜驻讜诇讟 讗转 讛讞诇讘 讛讗住讜专 砖讘转讜讻讜]! 讜诪砖讬讘讬诐: 诪讚讜讘专 讻讗谉 讻砖拽讚诐 讜住讬诇拽讜 讗转 讻讝讬转 讛讘砖专, 诇驻谞讬 砖讛讬讜专讛 谞讞讛 诪专转讬讞转讛.


讗 诇诪注诇讛 讛讜讘讗讛 讛诇讻讛 诪砖诪讜 砖诇 专讘 讘讚讬谞诐 砖诇 讞爪讬 讻讝讬转 讘砖专 讜讞爪讬 讻讝讬转 讞诇讘 砖讘讬砖诇诐 讬讞讚, 讜注转讛 讚谞讬诐 讘讛诇讻讛 讝讜 讙讜驻讗 [诇注爪诪讛]: 讞爪讬 讝讬转 讘砖专 讜讞爪讬 讝讬转 讞诇讘 砖讘砖诇谉 讝讛 注诐 讝讛, 讗诪专 专讘: 讛讗讜讻诇 砖谞讬 讞爪讗讬 讝讬转 讗诇讛 诇讜拽讛 注诇 讗讻讬诇转讜, 砖讛专讬 讗讻诇 讻讝讬转 砖诇诐 砖诇 讗讬住讜专, 讜讗讜诇诐 讗讬谞讜 诇讜拽讛 注诇 讘砖讜诇讜, 砖讻谉 诇讗 讘讬砖诇 讻砖讬注讜专 讘砖专 讜讻砖讬注讜专 讞诇讘. 讜转讜讛讬诐: 诪讛 谞驻砖讱, 讘讗讬讝讛 爪讚 讗转讛 专讜爪讛 诇讜诪专? 讗讬 [讗诐] 讗转讛 讗讜诪专 砖砖谞讬 讞爪讗讬 讝讬转 讗诇讛 诪爪讟专驻讬谉 讝讛 诇讝讛 诇注谞讬谉 讗讻讬诇讛 鈥� 诇注谞讬谉 讘砖讜诇 谞诪讬 [讙诐 讻谉] 讬爪讟专驻讜 讜诇讬诇拽讬 [讬诇拽讛] 讗祝 注诇 讛讘讬砖讜诇! 讜讗讬 [讗诐] 诇讗 诪爪讟专驻讬谉 诇注谞讬谉 讛讘讬砖讜诇 鈥� 诇注谞讬谉 讛讗讻讬诇讛 谞诪讬 [讙诐 讻谉] 诇讗 讬爪讟专驻讜, 讜诇讗 诇讬诇拽讬 [讬诇拽讛] 注诇 讛讗讻讬诇讛!


 讜诪砖讬讘讬诐:  诇注讜诇诐 讗讻谉 讞爪讬 讝讬转 讘砖专 讜讞爪讬 讝讬转 讞诇讘 诇讗 诪爪讟专驻讬 [讗讬谞诐 诪爪讟专驻讬诐] 诇讗 诇注谞讬谉 讘讬砖讜诇 讜诇讗 诇注谞讬谉 讗讻讬诇讛, 讜讗讜诇诐 讻讗谉 诪讚讜讘专 讘讞爪讬 讝讬转 讘砖专 讜讞爪讬 讝讬转 讞诇讘 砖讘讗 讻诇 讗讞讚 诪讛诐 诪讬讜专讛 讙讚讜诇讛 砖讘讛 讛转讘砖诇讜 讞转讬讻转 讘砖专 讘砖讬注讜专 讙讚讜诇 讜讞转讬讻转 讙讘讬谞讛 讘砖讬注讜专 讙讚讜诇, 讜注诪讚 讜讞转讱 诪讝讛 讻讞爪讬 讝讬转 讜诪讝讛 讻讞爪讬 讝讬转 讜讗讻诇诐 讻讗讞讚, 砖讛专讬 讝讛 谞讞砖讘 诇讜 诇讗讻讬诇转 讗讬住讜专 砖诇 讻讝讬转 砖诇诐.


讜讗讬诇讜 诇讜讬 讞诇拽 注诇 专讘 讘讚讘专 讝讛, 讜讗诪专 讻讬 讞爪讬 讝讬转 讘砖专 讜讞爪讬 讝讬转 讞诇讘 讻砖诐 砖讛诐 诪爪讟专驻讬诐 诇注谞讬谉 讗讻讬诇讛 诇诇拽讜转 注诇讬讛诐, 讗祝 诪爪讟专驻讬诐 诇注谞讬谉 讘讬砖讜诇, 讜讛专讬讛讜 诇讜拽讛 注诇 讘砖讜诇讜 砖诇 讝讛. 讜讻谉 转谞讬 [砖谞讛] 诇讜讬 讘诪转谞讬转讬谉 [讘讘专讬讬转讜转 砖诇讜]: 讻砖诐 砖诇讜拽讛 注诇 讗讻讬诇转讜, 讻讱 诇讜拽讛 注诇 讘砖讜诇讜. 讜讘讗讬 讝讛 讚专讙转 讘砖讜诇 讗诪专讜 砖诇讜拽讬诐 注诇讬讜 讻诪讬 砖注讘专 注诇 讗讬住讜专 讘讬砖讜诇 讘砖专 讘讞诇讘? 讘讘砖讜诇 讻讝讛 砖讗讞专讬诐 (讙讜讬讬诐) 讗讜讻诇讬谉 讗讜转讜 诪讞诪转 讘砖讜诇讜, 砖谞注砖讛 专讗讜讬 诇讗讻讬诇讛 诪讞诪转 讛讘讬砖讜诇.


讘 诇诪注诇讛 谞讚讜谉 注谞讬谉 "讗驻砖专 诇住讜讞讟讜", 讜诪讘讬讗讬诐 注讜讚 讘注谞讬谉 讝讛. 讗驻砖专 诇住讜讞讟讜 注爪诪讜, 讗诐 诪讜转专 讗讜 讗住讜专 鈥� 诪讞诇讜拽转 转谞讗讬 [转谞讗讬诐] 讛讬讗, 讚转谞讬讗 [砖讻谉 砖谞讜讬讛 讘专讬讬转讗]: 讟驻转 讞诇讘 砖谞驻诇讛 注诇 讛讞转讬讻讛 砖诇 讘砖专 专讜转讞, 讻讬讜谉 砖谞转谞讛 讛讟讬驻讛 讟注诐 讘讞转讬讻讛 鈥� 讛专讬 讛讞转讬讻讛 注爪诪讛 谞注砖转 谞讘诇讛, 讜讛专讬讛讬 讗讜住专转 讗转 讻诇 讛讞转讬讻讜转 讻讜诇谉 砖讛转讘砖诇讜 注讬诪讛 讘拽讚讬专讛, 讜讗祝 砖讬砖 讘讻诇 讛讞转讬讻讜转 驻讬 砖砖讬诐 讻谞讙讚 讞转讬讻讛 讝讜, 诪驻谞讬 砖讛谉 诪讬谞讛, 讜讗讬谉 诪讬谉 讘诪讬谞讜 诪转讘讟诇. 讗诇讜 讚讘专讬 专' 讬讛讜讚讛. 讜


讗讬诇讜 讞讻诪讬诐 讗讜诪专讬诐 砖讗讬谉 讛讞转讬讻讛 砖谞驻诇讛 注诇讬讛 讟讬驻转 讛讞诇讘 谞讗住专转 讗诇讗 注讚 砖转转谉 讟讬驻转 讛讞诇讘 讟注诐 讗祝 讘专讜讟讘 讜讘拽讬驻讛 讜讘砖讗专 讛讞转讬讻讜转 砖讘拽讚讬专讛. 讜讗讜诇诐 讗诐 讗讬谞讛 谞讜转谞转 讟注诐 讘讛诐, 讗讬谞讛 讗讜住专转 讗祝 诇讗 讗转 讛讞转讬讻讛 砖谞驻诇讛 注诇讬讛, 砖讻谉 谞住讞讟 诪诪谞讛 讟注诐 讛讞诇讘 讜讛转驻砖讟 讘讻诇 讛拽讚讬专讛.


 讜讘讛讻专注转 讛讚讬谉 讘诪讞诇讜拽转诐 讝讜 讗诪专 专讘讬: 谞专讗讬谉 讚讘专讬 专' 讬讛讜讚讛 讘讗讜驻谉 砖诇讗 谞讬注专 讗转 讛拽讚讬专讛 讜砖诇讗 讻住讛 讗讜转讛, 讜讗讬诇讜 讚讘专讬 讞讻诪讬诐 谞专讗讬诐 讘讗讜驻谉 砖谞讬注专 讗转 讛拽讚讬专讛 讜讻住讛 讗讜转讛.


 讜诪注转讛 讬砖 诇讘专专: 诪讗讬 [诪讛 驻讬专讜砖] "诇讗 谞讬注专 讜诇讗 讻住讛"? 讗讬诇讬诪讗 [讗诐 转讗诪专] 砖讛讻讜讜谞讛 讛讬讗 砖诇讗 谞讬注专 讻诇诇, 讜诇讗 讻住讛 讻诇诇 鈥� 讛诇讗 讘诪拽专讛 讻讝讛 讛讞转讬讻讛 砖注诇讬讛 谞驻诇讛 讟讬驻转 讛讞诇讘 诪讘诇注 讘诇注 [诇讘诇讜注 讗诪谞诐 讘讜诇注转], 讜讗讜诇诐 诪驻诇讟 诇讗 驻诇讟 [诇驻诇讜讟 讗讬谞讛 驻讜诇讟转], 讜讗讬谉 讗讬驻讜讗 诪拽讜诐 诇讗住讜专 (讻砖讬讟转 专' 讬讛讜讚讛) 讗转 砖讗专 讛讞转讬讻讜转.


讜讗诇讗 爪专讬讱 诇讜诪专 讘讻讜讜谞转 讚讘专讬 专讘讬 砖诇讗 谞讬注专 讘转讞诇讛 诇驻谞讬 砖讛讞转讬讻讛 讛专讗砖讜谞讛 讘诇注讛 诪讟讬驻转 讛讞诇讘 砖谞驻诇讛 注诇讬讛, 讗诇讗 讘住讜祝, 诇讗讞专 砖讘诇注讛, 讜讻讬讜爪讗 讘讝讛, 诇讗 讻住讛 讘转讞诇讛 讗诇讗 讘住讜祝 鈥� 讗诐 讻谉, 讗诪讗讬 [诪讚讜注] 谞讗住专讜转 讻诇 讛讞转讬讻讜转 砖讘拽讚讬专讛 (诇砖讬讟转 专' 讬讛讜讚讛), 讛讗 [讛专讬] 讘诇注 讛讞转讬讻讛 讛专讗砖讜谞讛 诪谉 讛讞诇讘, 讜讛讗 [讜讛专讬] 砖讘 讜驻诇讟!


讛专讬 诪讻讗谉 谞住讬拽 讻讬 拽住讘专 [住讘讜专 讛讜讗 专讘讬] 砖讻诇 砖讗驻砖专 诇住讜讞讟讜 鈥� 讗住讜专, 讜诪讗讞专 砖谞讗住专讛 讛讞转讬讻讛 讛专讗砖讜谞讛, 讛专讬 讛讬讗 注爪诪讛 讗讬住讜专, 讜讻诇 讛谞住讞讟 诪诪谞讛 讛专讬讛讜 讗住讜专. 讜诇讻讱 讻诇 砖讗专 讛讞转讬讻讜转 讗住讜专讜转, 砖讛专讬 讟注诐 讛讘砖专 讛讗住讜专 讛谞住讞讟 诪讛讞转讬讻讛 讛专讗砖讜谞讛 谞讘诇注 讘讞转讬讻讜转 讛讗讞专讜转, 讜讛专讬 讝讜 转注专讜讘转 诪讬谉 讘诪讬谞讜, 砖讗讬谉 讛讗讬住讜专 讘讟诇 讘讛.

